C 456/27

Komission tiedonanto suuntaviivoissa valtiontuesta lentoasemille ja lentoyhtiöille vahvistetun, sellaisia lentoasemia koskevan erityisjärjestelyn voimassaolon jatkamisesta, joiden vuotuinen matkustajamäärä on enintään 700 000

(2018/C 456/06)

1. Suuntaviivoissa valtiontuesta lentoasemille ja lentoyhtiöille (1), jäljempänä ’suuntaviivat’, täsmennetään edellytykset, joiden täyttyessä lentoasemien ja lentoyhtiöiden julkinen rahoitus voi olla Euroopan unionin toiminnasta tehdyn sopimuksen 107 artiklan 1 kohdassa tarkoitettua valtiontukea, ja edellytykset, joiden täyttyessä tällaisen valtiontuen voidaan katsoa soveltuvan sisämarkkinoille.

2. Toimintatuki on periaatteessa kilpailua erittäin vääristävä tukimuoto, ja se voidaan hyväksyä vain poikkeuksellisissa olosuhteissa. Komissio katsoo, että lentoasemien ja lentoyhtiöiden olisi yleensä katettava omat toimintakulunsa. Jotta ilmailuala voisi mukautua uusiin markkinatilanteisiin, kuten lentoasemien lisääntyneeseen kilpailuun lentoyhtiöistä, tietyt toimintatukimuodot lentoasemille voivat kuitenkin olla perusteltuja tietyin edellytyksin.

3. Suuntaviivoihin sisältyy 4. huhtikuuta 2014 alkava kymmenen vuoden siirtymäkausi, jonka aikana lentoasemat, joiden keskimääräinen vuotuinen matkustajamäärä on enintään kolme miljoonaa matkustajaa, voivat saada toimintatukea. Siirtymäkauden päättyessä vuonna 2024 kaikkien lentoasemien on katettava toimintakustannuksensa täysimääräisesti eikä lentoasemien toimintatuen katsota soveltuvan sisämarkkinoille kyseisen ajankohdan jälkeen, lukuun ottamatta toimintatukea, joka on myönnetty horisontaalisten valtiontukisääntöjen, kuten yleisiin taloudellisiin tarkoituksiin liittyvien palvelujen rahoitusta koskevien sääntöjen (2), mukaisesti.

4. Suuntaviivoissa tunnustetaan, että lentoasemilla, joiden vuotuinen matkustajamäärä on enintään 700 000, saattaa olla eneneviä vaikeuksia saavuttaa täyttä kustannuskattavuutta kymmenen vuoden siirtymäkauden aikana. Sen vuoksi niissä säädetään tällaisia lentoasemia koskevasta erityisjärjestelystä aluksi viideksi vuodeksi 3. huhtikuuta 2019 saakka.

5. Kyseisen erityisjärjestelyn soveltamiseksi tuen määrä vahvistetaan periaatteessa etukäteen kiinteänä summana, joka kattaa odotettavissa olevan toimintakustannusten rahoitusvajeen (määritetty ennakolta laaditun liiketoimintasuunnitelman perusteella) (3). Joka tapauksessa koko siirtymäkaudella sallittu tuen enimmäismäärä voi olla enintään 80 prosenttia toimintakustannusten alustavasta rahoitusvajeesta viiden vuoden ajan (4).

6. Suuntaviivoissa todetaan, että komissio arvioi uudelleen tämän lentoasemaluokan erityiskohtelun tarvetta ja mahdollisuuksia kattaa tulevaisuudessa toimintakustannukset täysimääräisesti, ottaen erityisesti huomioon markkinaolosuhteiden muutokset ja kannattavuusnäkymät neljän vuoden jälkeen. Suuntaviivoihin ei sisälly erityisiä sääntöjä kyseiselle lentoasemaluokalle 3. huhtikuuta 2019 jälkeen myönnettävästä toimintatuesta.

7. Komissio toteaa suuntaviivojen 175 kohdassa, että se arvioi suuntaviivoja yleisesti viimeistään 4. huhtikuuta 2020. Arviointi kattaa myös lentoasemien toimintatukea koskevat säännöt.

8. Koska pienten lentoasemien erityissääntöjen tarkastelu yhdessä muiden toimintatukea koskevien sääntöjen kanssa mahdollistaa markkinatilanteen kattavamman arvioinnin, tätä erityisjärjestelyä on aiheellista arvioida uudelleen osana suuntaviivojen kokonaisarviointia, joka on tarkoitus suorittaa viimeistään 4. huhtikuuta 2020. Näin komissio voi myös arvioida suuntaviivojen asianmukaisuutta kokonaisuutena ja ehdottaa tarvittaessa yhtenäistä muutospakettia, joka koskee kaikkia lentoasemaluokkia ja kaikkia tukimuotoja.

9. Koska sellaisia lentoasemia, joiden vuotuinen matkustajamäärä on enintään 700 000 matkustajaa, koskevan erityisjärjestelyn arviointia lykätään, tällä hetkellä voimassa olevien sääntöjen voimassaoloa on jatkettava. Näin taataan jatkuvuus ja oikeusvarmuus tällaisen tuen käsittelyssä. Sen vuoksi suuntaviivojen 130 kohdassa esitettyä erityisjärjestelyä jatketaan 3. huhtikuuta 2024 saakka, jotta voidaan yhdenmukaistaa pieniä lentoasemia koskevien sääntöjen soveltamista koskeva siirtymäkausi sellaisiin lentoasemiin sovellettavan siirtymäkauden kanssa, joiden vuotuinen matkustajamäärä on yli 700 000 matkustajaa.

10. Tästä syystä siitä päivämäärästä alkaen, jolloin tämä tiedonanto julkaistaan Euroopan unionin virallisessa lehdessä, niiden lentoasemien, joiden vuotuinen matkustajamäärä on enintään 700 000 matkustajaa, sallittu enimmäistuki-intensiteetti on 80 prosenttia toimintakustannusten alustavasta rahoitusvajeesta kymmenen vuoden ajan siirtymäkauden alusta. Esimerkiksi jos pienen lentoaseman vuotuinen keskimääräinen rahoitusvaje kaudella 2009–2013 on 1 miljoona euroa, toimintatuen enimmäismäärä, joka lentoasemalle voitaisiin myöntää etukäteen määritettynä kiinteänä summana, olisi 8 miljoonaa euroa kymmenen vuoden aikana (80 % x 1 miljoona x 10).

(1) EUVL C 99, 4.4.2014, s. 3.

(2) Ks. komission päätös 2012/21/EU, annettu 20 päivänä joulukuuta 2011, Euroopan unionin toiminnasta tehdyn sopimuksen 106 artiklan 2 kohdan määräysten soveltamisesta tietyille yleisiin taloudellisiin tarkoituksiin liittyviä palveluja tuottaville yrityksille korvauksena julkisista palveluista myönnettävään valtiontukeen (EUVL L 7, 11.1.2012, s. 3); Komission tiedonanto – Julkisesta palvelusta maksettavana korvauksena myönnettävää valtiontukea koskevat Euroopan unionin puitteet (2011) (EUVL C 8, 11.1.2012, s. 15).

(3) Ks. suuntaviivojen 121 kohta.

(4) Ks. suuntaviivojen 130 kohta.